奉和馬常侍寺中之作
作者：蘇頲
朝代：唐

paragraphs: 怨暑時云謝，愆陽澤暫偏。
鼎陳從祀日，鑰動問刑年。
絳服龍雩寢，玄冠馬使旋。
作霖期傅說，爲旱聽周宣。
河嶽陰符啓，星辰暗檄傳。
浮涼吹景氣，飛動灑空煙。
颯颯將秋近，沈沈與暝連。
分湍涇水石，合穎雍州田。
德施超三五，文雄賦十千。
及斯何以樂，明主敬人天。